text: Reiley vil vera millum tey bestu
text: #000001
text: Seinastu førini hevur Danmark ikki megnað at koma í Eurovision-finaluna. Tað skal ikki henda í ár, sigur Reiley
text: #000002
text: Føroyska umboði fyri Danmark til ársins Eurovision sangkapping, hevur ætlanir um at blanda seg upp í oddastríðið í altjóða sangkappingini í Liverpool leygardagin.
text: #000003
text: Í ár er tað tíggju ár síðani Danmark seinast vann kappingina, tá Emmelie de Forest vann við “Only Teardrops” í 2013. Síðani tá er tað bert eydnast Danmark tvær ferðir at koma millum tíggju tey bestu.
text: #000004
text: Hetta hevur føroyski Rani Petersen, sum á altjóða pallinum kallar seg Reiley, ætlanir um at broyta.
text: #000006
text: - Eg vóni at kunna bróta hesa ringu gongdina – vit skulu í finaluna. 100 prosent, sigur Reiley í samrøðu við Ritzau tíðindastovuna í dag.
text: #000007
text: Reiley viðgongur, at tað liggur eitt ávíst trýst á honum, nú Danmark ikki hevur verið í Eurovision finaluni síðan 2019.
text: #000009
text: Veddingarfyritøkurnar geva honum heldur ikki teir stóru møguleikarnar, men Reiley sjálvur trýr upp á tað.
text: #000010
text: Og tað ætlar hann at gera við einum serligum pall-showi, sum verður rættiliga øðrvísi enn tað, sum hann hevði, tá hann vann donsku melodigrandprix kappingina í februar.
text: #000011
text: Í donsku finaluni hevði hann dansarar við á pallin, men tað hevur hann ikki hesaferð.
text: #000012
text: - Eg vóni veruliga, at fólk fara at dáma pall-showið hjá mær, tí vit hava lagt nógva orku í tað, sigur Reiley við Ritzau.
text: #000013
text: Enn hevur almenningurin ikki sæð so nógv til pallframførsluna. Á pallinum kemur at standa nakað, ið líkist einum húsi við ymsum litríkum rúmum. Reiley vónar, at hesin leikgripurin fer at vinna hjørtuni hjá hyggjarunum. Men hann vónar eisini, at tónleikurin í sjálvum sær eisini kann vinna til síðst.
text: #000014
text: - Tað er ein poppsangur, sum snýr seg um eitt eitrandi kærleikssamband. Tað haldi eg, at øll hava verið ígjøgnum. Eg vóni, at fólk, ið hoyra sangin, kunnu kenna okkurt aftur, sigur Reiley.
text: #000015
text: Eurovision verður í ár hildið í enska stórbýnum Liverpool. Ukraina vann annars finaluna seinast, men kann ikki vera vertur í ár orsaka av russisku innrásini.
text: #000017